Otkad je ušao u Sabor, Ivan Pernar postao je jedan od najpopularnijih političara u zemlji, ali i izvan nje.

Pernar je tako dao intervju ruskoj agenciji Sputnik u kojem je govorio o NATO-u, Rusiji i SAD-u. Zastupnik Živog zida tako je u intervjuu ruskoj agenciji NATO okarakterizirao kao "prijetnju cijelom svijetu, baš kao i Njemačka pod Hitlerom".

S druge strane, Pernar je nahvalio Moskvu zbog "neovisnog stava" u političkoj areni.

– Da nema Rusije, nitko se ne bi zalagao za to. SAD bi mogle bombardirati i uništavati bilo koju zemlju koja ne želi služiti interesu Washingtona – kazao je Pernar.

Uvjeren je kako su Hrvati shvatili da NATO donosi "samo štetu" ukazujući na ogroman priljev izbjeglica s kojim se Europska unija bori.

– Val izbjeglica o kojima se moramo brinuti je direktna posljedica djelovanja Washingtona diljem svijeta. Prave se glupi. Prvo izazovu kaos i onda kažu ljudima da bi to trebali srediti sami. Nemoguće je zamisliti da bi Rusija učinila takvo što – kazao je Pernar.

Također je kazao kako se ruska intervencija "temeljila na međunarodnom pravu".

– Moskva je pozvana od legitimne sirijske vlade. U isto vrijeme, intervencija Washingtona, kao i sve druge operacije, nemaju legalne temelje. To je razlog zašto se SAD protivi Međunarodnom sudu pravde u Haagu. Nitko ne može suditi američkim predsjednicima i generalima. Amerikanci ne kažnjavaju sami sebe i nitko drugi nije sposoban ili se ne usudi – objašnjava Pernar.

>> Pernar: Izložen sam svim mogućim napadima i pritiscima

>> Pernar: Krim nije na silu zauzet. Plenković: Ne znam tko to može reći nakon agresije na Hrvatsku